Det var tilsyneladende et forsøg på at skaffe flugtbilen af vejen, der afslørede to mænd, som politiet sætter i forbindelse med et økserøveri i Hals i går.

Mens den ene mistænkte ligger på Rigshospitales brandsårsafdeling, sidder den anden i arresten. Det var her til morgen resultatet efter et økserøveri mod en kiosk i Hals i går eftermiddag. Nordjyllands Politi fortæller, at man i nattens løb anholdt en 44-årig mand fra Storvorde, der sigtes for røveriet. Med en økse truede en mand sig til lidt penge, cigaretter og skrabelodder. Kort efter fik politiet melding om, at to biler og en trailer stod i flammer i Vester Hassing lidt længere inde i landet. Og på stort set samme tid blev der også sendt en ambulance til en 19-årig mand i samme by med kraftige forbrændinger. Politiet lagde to og to sammen, og selv om den unge mand forklarede, at han var blevet forbrændt, da han rodede med en knallert, valgte politiet at sigte ham for at have del i røveriet. For tilsyneladende var det flugtbilen, der skulle brændes af. Hans tilstand var dog så alvorlig, at han i helikopter blev fløjet til Rigshospitalet. Derfor vil han kun blive fremstillet in absentia, når den 44-årige kommer i grundlovsforhør.